ለበልግና መኸር ወቅት   ከ14.7 ሚሊዮን ኩንታል ማዳበሪያ እና ከ697 ኩንታል በላይ ምርጥ ዘር ተዘጋጅቷል
አዲስ አበባ፡- ለበልግና መኸር ወቅት ከ14.7 ሚሊዮን ኩንታል የአፈር ማዳበሪያና ከ697 ኩንታል በላይ ምርጥ ዘር ለአርሶ አደሩ ለማድረስ በዝግጅት ላይ መሆኑን የግብርና ሚኒስቴር አስታወቀ።በሚኒስቴሩ የህዝብ ግንኙነት ዳይሬክተር የሆኑት አቶ አበራ ለማ ለአዲስ ዘመን ጋዜጣ እንደገ ለፁት፣ መጪው የምርት ወቅት ሀገሪቱ በዘርፉ ልታከናውነው ያቀደችው የእርሻ ሥራ በወረርሽኙ ምክንያት የጎላ ተፅዕኖ እንዳይፈጠር የግብዓት አቅርቦት ችግር ለመቅረፍ እየተሰራ ይገኛል። የእርሻ ሥራው ምርታማነት ለማሳደግ አስፈላጊ ዝግጅት መደረጉን የተናገሩት ዳይሬክተሩ፤ በዘንድሮ የእርሻ ምርት እቅድ አፈፃፀም በበልግ ወቅት በ1.9 ሚሊዮን ሄክታር ላይ ወደ 20.6 ሚሊዮን ኩንታል ምርት ለማምረት ታቅዶ እየተሰራ መሆኑን ጠቁመዋል ። በመኸር ሰብል ደግሞ በ2.8 ሚሊዮን ሄክታር መሬታ ላይ 335 ሚሊዮን ኩንታል ለማምረት ታቅዶ አስፈላጊው ዝግጅት በመደረግ ላይ መሆኑን አስታውቀዋል ። እቅዱን ለማሳካት የግብዓት አቅርቦት የማሟላቱ ሥራ ተጠናክሮ መቀጠሉን አመልክተው ፤ የአፈር ማዳበሪያና የምርጥ ዘር አቅርቦት ሥራ በታሰበው መሰረት እየተከናወነ መሆኑን ጠቅሰዋል። በዚህም የምርት ወቅቱ 17.8 ሚሊዮን የአፈር ማዳበሪያ ለመጠቀምና ለአርሶ አደሩ ለማድረስ ታቅዶ እስካሁን 14.7 ሚሊዮን ኩንታሉ መቅረቡን ገልፀው፤ ከዚህም ውስጥ ከውጭ ገብቶ ከወደብ ወደ ማዕከል በመጓጓዝ ላይ ያለ 11.4 ሚሊዮን ኩንታል ማዳበሪያ እና ማዕከል ላይ የነበረ 3.3 ሚሊዮን ኩንታል መሆኑን ገልፀዋል። በቀጣይ የማሰራጨቱ ሥራ በተጠናከረ መልኩ እንደሚከናወንና የተቀረው በሂደት ከውጭ በግዢ የሚሟላ መሆኑንም ጠቁመዋል።በምርጥ ዘር ግብዓትና አቅርቦት በኩልም በምርት ወቅቱ 1.4 ሚሊዮን ኩንታል ለመሰብሰብ ታቅዶ እስካሁን ከ1 ሚሊዮን ኩንታል በላይ ምርጥ ዘር መሰብሰብ የተቻለ መሆኑን አመልክተው ፤ ከዚህ ውስጥ ከ697 ሺ ኩንታል ምርጥ ዘር ለምርት በሚሆን መልኩ ተዘጋጅቶ ለአርሶ አደሩ ለማከፋፈል በዝግጅት ላይ መሆኑን ጠቁመዋል። አርሶ አደሩ ያሉትን የውሃ አቅርቦቶችን በመጠቀም በሙሉ አቅሙ የማምረት ሥራው ላይ ተሳታፊ እንዲሆን በኤክስቴንሽን ባለሙያዎች የመደገፍ ተግባራት እየተከናወነ መሆኑንም አስታውቀዋል ።ሚኒስትሩ ለሚቀጥለው ዓመት ሰፋፊ የመስኖ ልማት ሥራዎች ላይ ትኩረት አድርጎ ለመስራትና በምግብ ሰብል እራስን ለመቻል የሚደረገው ጥረት ከግብ ለማድረስ እየሰራ እንደሚገኝ ገልፀዋል። በቀጣይ የምርት ወቅትም አርሶ አደሩ መስኖ በመጠቀም ምርትና ምርታማነት የማሳደጉ ተግባር ላይ ንቁ ተሳታፊ እንዲሆን እየተሰራ መሆኑን አመልክተዋል።በሌላ በኩል በሀገሪቱ ልዩ ልዩ አካባቢዎች ከአምና ሰኔ ወር ጀምሮ የተከሰተውን የበረሃ አንበጣ ለመከላከል ሚኒስቴር መስሪያ ቤቱ ጉዳዩ በቀጥታ ከሚመለከታቸው አካላት ጋር በመሆን በአውሮፕላን የታገዘ የኬሚካል ርጭት እያደረገ መሆኑን ገልፀዋል። የበረሃ አንበጣውን የመቆጣጠሩ ሥራ አርሶ አደሩን በማስተባበር እና ለዚሁ ጉዳይ በየክልሉ ከተቋቋሙ ማዕከላት ጋር በመሆን እየተሰራ መሆኑንም የህዝብ ግንኙት ኃላፊው አስታውቀዋል ። በሀገር ደረጃ የተከሰተው የኮሮና ቫይረስ ወረርሽኝና የበረሀ አንበጣው በግብርና ክፍለ ኢኮኖሚው ላይ የሚፈጥረውን አሉታዊ ጫና ለመቀነስ ሚኒስቴሩ የሚያደርገውን ጥረት ጉዳዩ የሚመለከታቸው አካላት ትኩረት ሰጥተው በጋራ እንዲሰሩ ተጠይቋል።አዲስ ዘመን ሚያዝያ 26/2012
ተገኝ ብሩ